作者：辛弃疾
词牌/韵律：山鬼谣・摸鱼儿

paragraphs: 问何年，此山来此，西风落日无语。
看君似是羲皇上，直作太初名汝。
溪上路。
算只有、红尘不到今犹古。
一杯谁举。
笑我醉呼君，崔嵬未起，山鸟覆杯去。
须记取。
昨夜龙湫风雨。
门前石浪掀舞。
四更山鬼吹灯啸，惊倒世间儿女。
依约处。
还问我、清游杖屦公良苦。
神交心许。
待万里携君，鞭笞鸾凤，诵我远游赋。